5 dood in ongeluk op N7 by Piketberg | Netwerk24
Deur Malherbe Nienaber 07 Desember 2019 22:14
Vyf mense is Saterdagaand dood en sewe beseer nadat die bestuurder van 'n dubbelkajuitbakkie beheer verloor het op die N7 in die Wes-Kaap.
Luidens Kenny Africa, provinsiale verkeershoof, het die ongeluk omstreeks 19:00 tussen Piketberg en die Piekenierskloofpas gebeur.
"Die bestuurder van die voertuig is vasgekeer en vyf van die insittendes is dood, met talle ander wat beseer is."
Die N7 is ná die ongeluk in albei rigtings vir verkeer gesluit.
Volgens Africa is sewe mense reeds die naweek op die provinsie se paaie dood.
Benewens die vyf mense wat in die ongeluk op die N7 dood is, is voetgangers ook in afsonderlike voorvalle doodgery.
'n Man (28) is Saterdag om 01:35 in Conville, George, doodgery en 'n vrou (31) is om 01:50 op die N7 by Klein Vissershok, buite Kaapstad, doodgery.